Teatre universitari, memòria històrica, perspectiva de gènere i salut mental, en la nova programació escènica de la UV

## Teatre universitari, memòria històrica, perspectiva de gènere i salut mental, en la nova programació escènica de la UV

Escena de l'obra 'Ràdio/grafia' d'ASSAIG, Grup de Teatre de la UV.

La Universitat de València presenta la nova programació d’arts escèniques que es desenvoluparà entre els mesos d’octubre i desembre amb 12 espectacles a la Sala Matilde Salvador del Centre Cultural La Nau i a la Sala Palmireno, a la Facultat de Geografia i Història, en el marc del programa Cultura als Campus. Els temes sobre els que reflexionarà enguany: memòria històrica, salut mental i perspectiva de gènere.

La Nau de la Universitat acollirà en octubre la **Mostra de Teatre Universitari** que, a punt de complir 30 anys, comptarà amb els espectacles produïts per la Universitat de València, ‘Ràdio/grafia’ i ‘Fuller meets Sorolla’, i l’obra de la Universitat d’Alacant ‘La història del comunisme contada per a malalts mentals’.

Dimarts 15 i dimecres 16, inaugurarà la programació la producció d’**ASSAIG-Grup de Teatre de la Universitat de València** ‘Ràdio/grafia’, un homenatge a la ràdio i els seus oients escrit per **Juanjo Prats** i dirigit per **Pep Sanchis**.

Divendres 18, l’**Aula de Teatre Contemporani de la Universitat d’Alacant** posarà en escena ‘La història del comunisme contada per a malalts mentals’ de **Matei Visniec**, amb traducció i direcció de **Francesc Sanguino**, una narració irònica del paroxisme a què arriba qualsevol sistema polític totalitari en clau de comèdia, pròpia de l’humor europeu tradicional contemporani.

La producció del **Grup de Dansa de la Universitat de València** clourà la Mostra, dijous 24, amb l’espectacle ‘Fuller meets Sorolla’ estrenat la Nit de Sant Joan al claustre de La Nau en commemoració de l’Any Sorolla. Amb direcció i coreografia de la prestigiosa ballarina **Christine Cloux**, aquesta proposta ret homenatge al pintor de la llum i a **Loïe Fuller**, qui va ballar la llum, tots dos fascinats pel seu poder i efecte sobre aquells que la miren i la reben. Contemporanis i pràcticament coetanis, les seues obres d’art han servit d’inspiració per al muntatge de la UV.

Dimecres 30 i dijous 31, hi haurà un tercer homenatge, aquesta vegada per a recordar l’obra de **Vicent Andrés Estellés**. A partir del seu ‘Llibre de meravelles’, **Criatura Teatre** proposa un espectacle homònim que posa sobre les taules les xicotetes històries d’un dels poemaris més reeixits de l’autor valencià.

**Memòria històrica en novembre**  
El cicle de memòria històrica del **Teatre Escalante-Diputació de València** obrirà el mes de novembre amb els espectacles ‘Feriantes’ (del 5 al 7), interpretat per **El Patio Teatro** i el **Centro Dramático Nacional** amb text i direcció d’**Izaskun Fernández** i **Julián Sáenz-López**; i ‘Frères’ (dies 8 i 9), a càrrec de **Les Maladroits** i **Éric de Sarria**.

El registre temàtic canviarà els dies 13 i 14 amb ‘Fondo sobre piel’, per **Ladyfunta**, una proposta visual de **Jessica Martín** que explora i reflexiona sobre la relació entre el cos en moviment i el so, el material i la dramatúrgia de la il·luminació.

A partir d’aquesta obra, la programació abordarà un “fil temàtic entorn de les problemàtiques identitàries lligades a la dona, vehiculades tant per dramaturgues, com directores i actrius, en matèria de creació, direcció i interpretació”, apunta el responsable de l’Aula d’Arts Escèniques de la Universitat de València, **Domingo Pujante**.

Així, ‘Separata’ de **Rocío Chico**, amb interpretació de **PuraVida Teatro** i direcció de **Celia T. Palafox**, es podrà veure els dies 20 i 21. Aquesta obra analitza el masclisme i la violència contra les dones exercida des de les institucions, especialment des del sistema judicial; i els dies 27 i 28, **La Piadosa Creaciones**, amb direcció d’**Inma Ruiz** i **Marta Chust**, posarà en escena ‘Pendientes’, una obra amb absoluta perspectiva de gènere.

**També en desembre**  
La perspectiva de gènere continuarà com a tema central de la programació en desembre. La primera obra serà ‘Eternas’ (dies 4 i 5) de **Susana Gisbert** i **Paula Marí**. Amb direcció i interpretació de **Mujeres en construcción**, reflecteix la lluita viscuda per les dones entre ser tot allò que se n’esperava i ser elles mateixes, i com aquesta tensió pot desordernar la salut mental.

Seguirà amb aquesta reflexió ‘Vesania’: “El lloc de tot. I del no-res. El lloc de la distòpia’, tal i com resa la mateixa sinopsi. Serà l’obra de **Marcos Luis Hernando** que **Contrahecho Producciones**, amb direcció d’**Eva Zapico**, interpretarà els dies 11 i 12.

‘Marina’, per **Rocambolesc Teatre**, i text i direcció d’**Aarón Sánchez**, conclourà la programació d’aquest primer quadrimestre a La Nau UV els dies 18 i 19. Una història d’amor convertit en art.

Totes les funcions començaran a les 19 hores i els dimecres hi haurà un col·loqui amb la els membres de les companyies en finalitzar l’obra. Les entrades ja es poden reservar a les botigues de La Tenda UV en La Nau i els diferents campus, o bé per internet en <https://events.fundacio.es/o/5>

**Teatre a la Sala Palmireno amb l’alumnat universitari**  
El teatre torna també a la Sala Palmireno de la Facultat de Geografia i Història en el marc del programa Cultura als Campus de la UV. La Palmireno és sobretot un espai d’arts escèniques reservat a grups d’estudiants universitaris, com ara, **Improvisional, grup de teatre**, col·lectiu d’alumnes de la Facultat de Filologia, Traducció i Comunicació de la UV, coordinat pel professor **Jesús Peris** que, a finals de novembre, representarà tres obres curtes de teatre; o el grup de teatre de la Facultat de Filosofia i Ciències de l’Educació que, coordinat pel professor **Juan de Dios Bares**, posarà en escena a principi de desembre una obra de teatre grecollatí.

La programació teatral al Campus de Blasco Ibáñez, a partir d’enguany, inclourà l’activitat cultural de l’Espai Cultural de la Facultat de Filologia, Traducció i Comunicació de la Universitat de València. Aquest espai presentarà aquest curs la lectura dramatitzada de ‘La confessió’, de **Louise Doutreligne**, interpretada pel grup de teatre universitari **Versió Faristol**, dirigida per **Jean-Luc Paliès** i coordinada pel professor **Evelio Miñano**.

No obstant això, la Sala Palmireno també s’ha incorporat a altres festivals de la ciutat, com el festival **Russafa Escènica**, que va arribar a aquest espai en setembre.

**Domingo Pujante, nou responsable de l’Aula d’Arts Escèniques UV**  
Domingo Pujante és el nou responsable de l’Aula d’Arts Escèniques UV, que pren el relleu de la professora **Laura Monrós**.

**Domingo Pujante González** està vinculat a la Universitat de València des de 1996. És Premi Extraordinari de Llicenciatura en Filologia Francesa (1991) i de Doctorat per la tesi ‘La obra pánica de Fernando Arrabal y Roland Topor’ (2003). S’ha especialitzat en estètiques de ruptura i dissidència, incloent-hi el teatre d’avantguarda (teatre de la crueltat, teatre de l’absurd, art corporal i accionisme), sent un referent en els estudis sobre el teatre pànic (**Arrabal**, **Topor**, **Jodorowsky**). Ha impartit classes de comentaris de textos teatrals i de traducció teatral. Entre les seues investigacions i publicacions relacionades amb les arts escèniques, destaquen els nombrosos estudis dedicats al teatre pànic i al teatre escrit per dones tant en l’àmbit francòfon com espanyol, prestant un particular interés al context teatral de Quebec.

Des de 2013 dirigeix el grup d’investigació ‘GIUV-2013-144-HYBRIDA: hibridacions culturals i identitats migrants’, així com la revista científica HYBRIDA, que dediquen una especial atenció als estudis culturals des d’una perspectiva de gènere, postcolonial i interseccional, així com a les temàtiques identitàries lligades a les sexualitats i les migracions. Ha estat professor i investigador convidat en nombroses institucions d’Europa, Àfrica i Amèrica.

Ha ocupat diversos càrrecs de gestió com a secretari del Departament de Filologia Francesa i Italiana, coordinador d’Intercanvis o cap de la iniciativa Activa Cultura. És coordinador del Laboratori d’Art i Estètica en la Societat Contemporània (FORTHEM) i membre de la Mesa Lingüística de Francés de la CRUE. Com a premis, destaquen el de la UIMP ‘Imaginant: una mirada jove a la frontera del coneixement’ (2008) i la insígnia de Cavaller de l’Ordre de les Palmes Acadèmiques per part del Ministeri d’Educació de la República Francesa (2017).

Més informació:

Arxivat en:

, Arts escèniques
, Teatre
, Fundació General UV

## Altres Notícies

La Nau de la Universitat es vist de blanc i negre en una obra teatral per a recordar Lluís Alcanyís, 'el metge de València'

Arranca a la Safor la gira d’Escena Erasmus UV i la Diputació de València amb ‘Un instant de bellesa’

ASSAIG-Grup de Teatre de la UV debuta amb el seu primer drama a La Nau, ‘El Far’, una adaptació de l’obra d’Octavi Egea

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar